বাংলাদেশের নিকটতম প্রতিবেশী মিয়ানমার। কিছুকাল আগেও এর নাম ছিল বার্মা। শৈশবে আমরা একে জানতাম ‘ব্রহ্মদেশ’ নামে। প্রায় ৯০ শতাংশ বর্মন জাতিসত্তার মানুষের বাসভূমি বলে এর নাম ছিল ব্রহ্মদেশ বা বার্মা। ঔপনিবেশিক আমলের পর থেকেই দেশটি সেনাশাসিত বা সেনানিয়ন্ত্রিত। দেশটির অধিপতি শ্রেণির মধ্যে সেনাপতি ও বৌদ্ধ ধর্মগুরুদেরই প্রাধান্য। বেসামরিক রাজনৈতিক সংস্কৃতি মিয়ানমারে গড়ে ওঠেনি। আধুনিক ধর্মনিরপেক্ষ গণতন্ত্র কী জিনিস, তা তারা জানে না। সেই অবস্থায় ইউরোপে শিক্ষাপ্রাপ্ত অং সান সু চি যখন গণতন্ত্রের কথা বললেন, পশ্চিমীরা তাঁকে উৎসাহিত করল। প্রতিবেশী হিসেবে আমরাও ভেবেছিলাম সু চির নেতৃত্বে সেখানে গণতান্ত্রিক শাসন প্রবর্তিত হবে এবং সামরিক স্বৈরশাসনের অবসান ঘটবে। কিন্তু সে গুড়ে যে বালি, তা শিগগিরই বোঝা গেল। গণতন্ত্রের যে জামা তিনি পরে থাকেন, ওটা তাঁর ছদ্মবেশ।